  Наталья Тетерина Удмурт гожъяськись но берыктӥсь Лидия Нянькина нылпи веросъёсын «Почта пиля» книгаеныз 2018-тӥ ар понна Удмуртилэн литературая премиезлэн лауреатэз луиз. Данъетлэн ӧриез гожъясьлэсь ужзэ «Пиналъёслы устоез литературая произведение» номинациын пусйиз. Со сярысь ивортодэтъя «Удмуртия» агенстволы ачиз Лидия Нянькина вераз. Солэн кылъёсызъя, 2015-тӥ арын потэм книгае 1990-тӥ аръёсы но берло дыре гожтэм 12 веросъёсыз пыризы. Произведениос нылпи садэ ветлӥсь но покчи классъёсын дышетскись пиналъёслы чакламын. Тросэз соос пӧлысь «Кизили» журналын печатламын. Книгае пырем ужёсаз автор удмуртлык утён темаез ӝутэ. Мынам «Почта пиля» книгаям валтӥсь малпанэз, мон шуысал, удмурт кыл медаз быры шуыса. Со шӧдӥське отын, но мон сое туж лушкемак лэсьтыны тыршисько, дышетон кадь медаз луы. Висказ со шӧдӥське Лидия Нянькина, удмурт гожъяськисьГожъяськись пусъе, литература сюресаз пӧртэм жанръёсын ужа бере, солы котькудӥз бордын тыршыны кельше. Но зэмзэ учконо ке, нылпиос понна гожъяны секытгес, шуэ гожъяськись. Нылпиослы гожтӥськод ке, со пичиослы гинэ кельшыны кулэ ӧвӧл, со бадӟымъёслы но мед яралоз. Со бадӟымъёслы ке уг яра, произведение пӧрмемын ӧвӧл кадь, йӧтэ мыным. Тани Корней Чуковскийлэн но, Сергей Михалковлэн но милемлы, бадӟымъёслы, но со кельше ук, пичиослы но. Мыным потэ, со озьы луыны кулэ. Иське зэмзэ но пӧрмемын. Тужгес валтӥсь дунъет сётӥсьёс та нылпи произведение понна, мон ӧй шуысал, критикъёс, литературоведъёс. Мон шуысал, нырысь ик нылпиос асьсэос критикъёс Лидия Нянькина, удмурт гожъяськисьЛидия Нянькиналэн произведениосаз сюжетэз малпамын ке но, куд-ог люкетъёсыз улонысь но басьтэмын. Кылсярысь, «Кенак» веросаз автор геройёссэ аслаз кенакезлэн но агаезлэн нимъёсынызы нимаз. Огъя верано ке, гожъяськон Лидия Нянькиналы капчиен сётӥське, тросгес дыр малпаськонлы кошке. Мон гожтонме котьку капчиен гожтӥсько, пуксисько но гожтӥсько. Мон малпаськыса тросгес ветлӥсько. Нырысь мар вань гожтӥсько, собере, валамон, тупатъясько ни гожтэмме Лидия Нянькина, удмурт гожъяськисьГожъяськись ӵемысь Удмуртилэн пӧртэм ёросъёсаз лыдӟиськисьёсыныз пумиськонъёс радъя. Удмурт кылын нылпи книга басьтэмзыя валаны луэ, кытын анай кылэз утё, пусъе Лидия Нянькина. Нылпи книгаос адямиослэн октэмзыя соку ик адӟиське, кыӵе ёросын, кытын удмуртлык возиське, нош кытын уг возиськы. Валамон ни, возиське со Алнашын но Пургалан, Можгаын. Тани куке но вуылӥмы Яр, Глаз пала – книгаез уг басьто. Эграе ветлӥм, отын но воксё уг басьто. Малы уд басьтӥське, шуисько. Милям нылпиосмы уг ни тодо, соос шуо. Туж кӧт ӝож луэ. Уг ке валало, тӥ соин ик басьтэ, лыдӟе, мед соос кылозы, мед соос удмурт кылэз валаса, кылыса будозы Лидия Нянькина, удмурт гожъяськисьТодэ вайытом, Удмуртилэн литературая премиеныз 2018-тӥ арын пусъёно муртъёс пӧлын, Лидия Нянькина сяна, эшшо куинь гожъяськисьёс. Удмурт кылбурчи но прозаик Елена Миннигараевалэсь «Сьӧд сюлык» книгазэ «Устоез чеберлыко литературая произведение» номинациын пусйизы. «Устоез драмая произведение» Павел Зоринлэ «Трижды три Бабы-Яги» пьесаез луиз. «Устоез кылбур произведение» номинациын Владислав Шихов «Блаженство расставаний» книгаеныз вормиз. Удмуртилэн Кивалтэтэз юнматэм бере вань вормисьёс 50 сюрс манет коньдонкузьым басьтозы. Тегъёс: Лулчеберет Ижкар Литература Удмуртия пиналъёс удмурткыл гожъясьёс  